สำหรับคนที่หาร้านอาหารนั่งสบายแถวประชาชื่น ร้านนี้เป็นตัวเลือกที่น่าสนใจ อาหารมีให้เลือกค่อนข้างหลากหลาย ถ้าอยากทานอะไรง่ายๆ ก็มีเมนูอาหารจานเดียวให้เลือกพอสมควร แต่ลูกค้าน่าจะต้องขับรถมาทานเท่านั้นเพราะอยู่ในซอย จอดรถตามฟุตบาทริมถนน

ประเภทอาหารมีทั้งอาหารไทยและอาหารฝรั่ง สไตล์โฮมเมด ตั้งแต่ของทานเล่นจนกระทั่งของหวาน พวกเค๊ก ขนมไทย ไอศครีม

เมนูที่สั่งวันนี้มีทั้งถูกใจและค่อนข้างเฉยๆ ที่ชอบและแนะนำคือ ข้าวผัดกากหมู+หมูทอด (99 บาท) ให้มาจานใหญ่มาก กากหมูก็ชิ้นใหญ่แต่กรอบรวมทั้งหมูทอดที่นุ่ม ทานง่าย สูตรของร้านนี้อาจจะแตกต่างจากสูตรปกติที่เคยทานคือใส่มาทั้งพริกหยวก มะเขือเทศ แต่รสชาติก็เข้ากันได้ดีกับเครื่องอย่างอื่น

ส่วนข้าวกุ้งพริกขี้หนูและข้าวตับหมูพริกสด หน้าตาดูธรรมดาแม้ว่าไม่ได้ทดลองชิม แต่จากที่สองถามคนที่ทาน บอกว่ารสชาติธรรมดาทั่วไป

ของทานเล่น เฟรนด์ฟรายไข่เค็ม รสออกมันๆ เค็มๆ แต่ยังไม่กรอบเท่าที่ควร เช่นเดียวกับหมูกรอบทอดน้ำปลา ที่อาจต้องเปลี่ยนชื่อเป็นสามชั้นทอดน้ำปลามากกว่า รสดีแล้ว แต่น่าจะกรอบกว่านี้อีกหน่อย

ต้มยำไข่กระต๊าก ทำออกมาได้รสชาติดี เหมือนทานต้มยำไข่น้ำ แปลกดี

ของหวานที่ลองมีเฉาก๊วยสี่เกลอ ที่ไอเดียดีมากคือมีเครื่องปรุงความหวานให้ลูกค้าเติมเอง

ที่ติดใจอีกอย่างคือ กาแฟ ใช้กาแฟคุณภาพดีและชงออกมารสไม่หวานเกินสำหรับคาปูชิโนเย็น

ราคาโดยรวมถือว่า ยุติธรรมสำหรับปริมาณอาหารที่เสริฟมา